LV Eiropas Savienības Oficiālais Vēstnesis C 181/5

Paziņojums par Vispārējās tiesas 2016. gada 15. septembra spriedumiem lietās T-80/14, T-111/14 līdz T-121/14 un T-139/14 saistībā ar Padomes Īstenošanas Regulu (ES) Nr. 1194/2013, ar ko nosaka galīgo antidempinga maksājumu un galīgi iekasē pagaidu maksājumu, kurš noteikts Argentīnas un Indonēzijas izcelsmes biodīzeļdegvielas importam, un ņemot vērā ieteikumus un nolēmumus, ko pieņēmusi Pasaules Tirdzniecības organizācijas Strīdu izšķiršanas padome strīdos DS473 un DS480 (ES – antidempinga pasākumi attiecībā uz biodīzeļdegvielu)

(2018/C 181/05)

Spriedumi

Eiropas Savienības Vispārējā tiesa (“Vispārējā tiesa”) 2016. gada 15. septembrī izdeva spriedumus lietās T-80/14, T-111/14 līdz T-121/14 (1) un T-139/14 (2) (turpmāk tekstā – “spriedumi”), ar kuriem atcēla 1. un 2. pantu Padomes 2013. gada 19. novembra Īstenošanas regulā (ES) Nr. 1194/2013, ar ko nosaka galīgo antidempinga maksājumu un galīgi iekasē pagaidu maksājumu, kurš noteikts Argentīnas un Indonēzijas izcelsmes biodīzeļdegvielas importam (“sākotnējā regula”) (3), ciktāl tie attiecas uz prasītājiem minētajās lietās (“attiecīgie ražotāji eksportētāji”) (4). Sākotnēji Eiropas Savienības Padome par spriedumiem iesniedza apelācijas sūdzības. Tomēr pēc Padomes lēmuma atsaukt šīs lietas apelācijas sūdzības 2018. gada 2. un 5. martā (5) tika svītrotas no Eiropas Savienības Tiesas reģistra. Līdz ar to šie spriedumi ir kļuvuši galīgi un saistoši no to pasludināšanas dienas.

Vispārējā tiesa norādīja, ka iestādes nav pietiekami juridiski pierādījušas, ka galvenajām izejvielām, ko izmanto biodīzeļdegvielas ražošanai Argentīnā un Indonēzijā, pastāv ievērojams cenu izkropļojums, kas izriet no diferencētās eksporta nodokļa sistēmas, ar kuru piemēro dažādas nodokļu likmes attiecībā uz izejvielām un biodīzeļdegvielu. Tiesa noteica, ka iestādēm nevajadzēja balstīties uz pieņēmumu, ka Argentīnas un Indonēzijas ražotāju eksportētāju grāmatojumos izejvielu cenas nav pienācīgi atspoguļotas, un nevajadzēja ignorēt šos grāmatojumus, aprēķinot Argentīnā un Indonēzijā ražotas biodīzeļdegvielas normālo vērtību.

Pēc Vispārējās tiesas spriedumiem PTO Strīdu izšķiršanas padome (DSB) 2016. gada 26. oktobrī pieņēma ekspertu grupas ziņojumu, kas grozīts ar Apelācijas institūcijas ziņojumu (“ziņojumi par Argentīnu”) (6), strīdā “Eiropas Savienība – antidempinga pasākumi attiecībā uz biodīzeļdegvielu no Argentīnas (DS473)”. 2018. gada 28. februārīDSB pieņēma arī ekspertu grupas ziņojumu strīdā “Eiropas Savienība – antidempinga pasākumi attiecībā uz biodīzeļdegvielu no Indonēzijas (DS480)” (“ziņojums par Indonēziju”) (7).

Ziņojumos par Argentīnu un Indonēziju cita starpā tika konstatēts, ka Savienības veiktā izmaksu korekcija sākotnējā regulā nav saderīga ar PTO tiesību aktiem. Turklāt ziņojumā par Indonēziju konstatēts, ka pretrunā PTO tiesību aktiem, aprēķinot dempinga starpību, Savienība nav noteikusi virsplāna peļņu. Turklāt ziņojumā par Indonēziju tika arī konstatētas neatbilstības dažos ar uzņēmumiem saistītos aprēķinos un papildu punkti par jautājumiem, kas saistīti ar kaitējumu.

Pēc ziņojumiem par Argentīnu Komisija sāka pārskatīšanu (8) atbilstīgi 1. panta 3. punktam Eiropas Parlamenta un Padomes Regulā (ES) 2015/476 (9) (“pārskatīšana”). Pēc pārskatīšanas Komisija pieņēma Īstenošanas regulu (ES) 2017/1578, ar ko groza sākotnējo regulu (“grozošā regula”) (10).

Pārskatīšanas sākumposmā Komisija paziņoja, ka tā uzskata par lietderīgu pārbaudīt konstatējumu sekas ziņojumos par Argentīnu attiecībā arī uz Indonēzijas izcelsmes biodīzeļdegvielai noteiktajiem pasākumiem, jo juridiskā interpretācija, kas ietverta ziņojumos par Argentīnu, izrādījās būtiska arī izmeklēšanai, kas attiecas uz Indonēziju.

Tomēr pārskatīšanas laikā Komisija saņēma vairākas piezīmes no ieinteresētajām personām, jo īpaši attiecībā uz ziņojumos par Argentīnu ietvertās interpretācijas piemērojamību Indonēzijas izcelsmes biodīzeļdegvielai noteiktajiem pasākumiem. Komisija uzskatīja, ka piezīmju analīzei attiecībā uz Indonēziju vajadzīgs ilgāks laiks, un nolēma grozošajā regulā neiekļaut pārbaudi par Indonēziju, bet atstāt pārskatīšanu atvērtu, ciktāl tā attiecas uz Indonēziju.

Sekas

Saskaņā ar LESD 266. pantu Savienības iestādēm ir jāveic vajadzīgie pasākumi, lai pildītu Vispārējās tiesas spriedumus. Ir atzīts, ka lietās ar vairākiem administratīviem procedūras posmiem viena šāda posma atcelšana nenozīmē visas procedūras atcelšanu (11). Antidempinga izmeklēšana ir viena no šādām daudzposmu procedūrām.

Saskaņā ar Tiesas judikatūru procedūru atceltā akta aizstāšanai drīkst atsākt tajā posmā, kurā notikusi nelikumība. Savienības iestādes, pildot šos spriedumus, var labot apstrīdētās regulas aspektus, kuru dēļ regulu atcēla attiecībā uz attiecīgajiem ražotājiem eksportētājiem (12).

Komisijai būtu jāņem vērā ne tikai spriedumu rezolutīvā daļa, bet arī motīvu daļa, uz kuru balstoties ir taisīti šie spriedumi un kuri veido tā obligāto pamatu, ciktāl tas ir nepieciešams, lai noskaidrotu sprieduma rezolutīvajā daļā izdarīto atzinumu precīzo nozīmi (13). Pārējie sākotnējā regulā gūtie konstatējumi, kurus noteiktajā termiņā neapstrīdēja vai kurus apstrīdēja, bet ar Vispārējās tiesas spriedumu noraidīja, un kuri tādējādi neizraisīja apstrīdētās regulas atcelšanu, paliek spēkā.

Lai pildītu savus pienākumus, Komisija atsāk antidempinga izmeklēšanu attiecībā uz Argentīnas un Indonēzijas izcelsmes biodīzeļdegvielas importu tajā posmā, kurā notikusi nelikumība. Šai gadījumā Argentīnas un Indonēzijas ražotāju eksportētāju grāmatojumos atspoguļoto izejvielu cenu neņemšana vērā būtu atkārtoti jāizskata, ņemot vērā šos spriedumus.

Komisijas pienākums ir arī panākt, lai antidempinga pasākumi, kas noteikti biodīzeļdegvielas importam no Argentīnas un Indonēzijas, atbilstu ieteikumiem un nolēmumiem, kas iekļauti PTO DSB ziņojumos.

Turklāt sākotnējās regulas atcelšana Vispārējā tiesā attiecībā uz attiecīgajiem ražotājiem eksportētājiem ietekmē arī grozošās regulas spēkā esamību. Tā kā grozošā regula veica grozījumus regulā, kura pa šo laiku ir anulēta, tā pati ir zaudējusi spēku un nav piemērojama attiecībā uz attiecīgajiem ražotājiem eksportētājiem.

Komisija var nolemt neierobežot antidempinga procedūras atsākšanu attiecībā uz attiecīgajiem ražotājiem eksportētājiem un konstatējumus attiecināt uz visiem ražotājiem eksportētājiem no Argentīnas un Indonēzijas. Turklāt, atsākot tiesvedību, vajadzētu ņemt vērā ne tikai argumentus no spriedumiem, bet arī konstatējumus no ziņojumiem par Argentīnu un Indonēziju.

Procedūras atsākšana

Ņemot vērā iepriekš minēto, Komisija atsāk antidempinga izmeklēšanu attiecībā uz Argentīnas un Indonēzijas izcelsmes biodīzeļdegvielas importu, kuras rezultātā tika pieņemta sākotnējā regula, un izbeidz uzsākto pārskatīšanu, ciktāl tā attiecas uz Indonēziju (14).

Rakstiski sniedzama informācija un uzklausīšanas iespēja

Visi ražotāji eksportētāji un Savienības ražošanas nozare ir aicināti darīt zināmu savu viedokli, iesniegt informāciju un sniegt apstiprinošus pierādījumus. Ja vien nav norādīts citādi, minētajai informācijai un pierādījumiem, kas to pamato, jānonāk Komisijā trīs nedēļu laikā no šā paziņojuma publicēšanas Eiropas Savienības Oficiālajā Vēstnesī.

Ieinteresētās personas arī var pieprasīt, lai tās uzklausītu Komisijas izmeklēšanas dienesti. Pieprasījums uzklausīt par jautājumiem, kas skar izmeklēšanas sākumposmu, 15 dienu laikā no šā paziņojuma publicēšanas Eiropas Savienības Oficiālajā Vēstnesī jāiesniedz rakstiski un tajā jānorāda pieprasījuma iemesli.

Norādes rakstisku dokumentu iesniegšanai un sarakstes nosūtīšanai

Uz informāciju, kas tirdzniecības aizsardzības izmeklēšanu vajadzībām iesniegta Komisijai, neattiecas autortiesības. Ieinteresētajām personām, pirms tās iesniedz Komisijai informāciju un/vai datus, uz kuriem attiecas trešās personas autortiesības, no autortiesību īpašnieka ir jāprasa īpaša atļauja, kas nepārprotami ļauj a) Komisijai šīs tirdzniecības aizsardzības procedūras vajadzībām izmantot informāciju un datus un b) sniegt informāciju un/vai datus šīs izmeklēšanas ieinteresētajām personām tādā veidā, kas tām ļauj izmantot tiesības uz aizstāvību.

Visi rakstiski iesniegtie dokumenti un sarakste, kurai lūgts saglabāt konfidencialitāti, ir ar norādi Limited (15).

Ieinteresētajām personām, kuras sniedz informāciju ar norādi Limited, saskaņā ar 19. panta 2. punktu Eiropas Parlamenta un Padomes Regulā (ES) 2016/1036 (16) (“pamatregula”), pieprasa sniegt tās nekonfidenciālu kopsavilkumu ar norādi For inspection by interested parties. Šiem kopsavilkumiem jābūt tik detalizētiem, lai no tiem varētu pienācīgi saprast konfidenciāli iesniegtās informācijas būtību. Ja ieinteresētā persona, kas iesniedz konfidenciālu informāciju, nesagatavo tās nekonfidenciālu kopsavilkumu un neiesniedz to noteiktajā formā un kvalitātē, šādu informāciju var neņemt vērā.

Ieinteresētās personas tiek aicinātas visu informāciju un pieteikumus, tostarp skenētās pilnvaras un izziņas, iesniegt pa e-pastu, savukārt liela apjoma atbildes, CD-ROM vai DVD iesniedz personīgi vai nosūta pa pastu ar ierakstītu vēstuli. Ja ieinteresētās personas atbild pa e-pastu, tās piekrīt noteikumiem, kas piemērojami dokumentu elektroniskai iesniegšanai saskaņā ar noteikumiem dokumentā “SARAKSTE AR EIROPAS KOMISIJU TIRDZNIECĪBAS AIZSARDZĪBAS LIETĀS”, kas publicēts Tirdzniecības ģenerāldirektorāta tīmekļa vietnē: http://trade.ec.europa.eu/doclib/docs/2011/june/tradoc_148003.pdf. Ieinteresētajām personām ir jānorāda savs nosaukums/vārds, uzvārds, adrese, tālruņa numurs un derīga e-pasta adrese un ir jānodrošina, lai norādītā e-pasta adrese būtu funkcionējoša oficiāla uzņēmuma e-pasta adrese un e-pasts ik dienu tiktu pārbaudīts. Kad būs iesniegta kontaktinformācija, Komisija sazināsies ar ieinteresētajām personām tikai pa e-pastu, ja vien tās nebūs nepārprotami paudušas prasību visus dokumentus no Komisijas saņemt ar citiem saziņas līdzekļiem vai ja nosūtāmā dokumenta veida dēļ tas jāsūta ar ierakstītu vēstuli. Iepriekš minētajās instrukcijās par saziņu ar ieinteresētajām personām ieinteresētās personas var iepazīties ar papildu noteikumiem un informāciju par saraksti ar Komisiju, tostarp principiem, kas piemērojami pa e-pastu sūtāmai informācijai.

Komisijas adrese sarakstei:

European Commission Directorate-General for Trade Directorate H Office: CHAR 04/034 1049 Bruxelles/Brussel BELGIQUE/BELGIË E-pasts: TRADE-AD593A-BIODIESEL@ec.europa.eu

Nesadarbošanās

Ja ieinteresētā persona liedz piekļuvi nepieciešamajai informācijai vai nesniedz to noteiktajā termiņā, vai ievērojami kavē izmeklēšanu, tad saskaņā ar pamatregulas 18. pantu apstiprinošus vai noraidošus konstatējumus var sagatavot, pamatojoties uz pieejamajiem faktiem.

Ja tiek konstatēts, ka ieinteresētā persona ir sniegusi nepatiesu vai maldinošu informāciju, šo informāciju neņem vērā un izmanto pieejamos faktus.

Ja ieinteresētā persona nesadarbojas vai sadarbojas tikai daļēji un tāpēc konstatējumi saskaņā ar pamatregulas 18. pantu ir pamatoti ar pieejamajiem faktiem, rezultāts šai personai var būt mazāk labvēlīgs nekā tad, ja tā būtu sadarbojusies.

Ja atbilde netiek sniegta elektroniskā veidā, to neuzskata par nesadarbošanos, ja ieinteresētā persona pierāda, ka atbildes sniegšana prasītajā veidā sagādātu nesamērīgu papildu apgrūtinājumu, kas rada nesamērīgus papildu izdevumus. Ieinteresētajai personai būtu nekavējoties jāsazinās ar Komisiju.

Uzklausīšanas amatpersona

Ieinteresētās personas var lūgt Tirdzniecības procedūru uzklausīšanas amatpersonas iesaistīšanos. Uzklausīšanas amatpersona darbojas kā vidutājs starp ieinteresētajām personām un Komisijas izmeklēšanas dienestiem.

Uzklausīšanas amatpersona izskata pieprasījumus par piekļuvi lietai, strīdus par dokumentu konfidencialitāti, pieprasījumus pagarināt termiņu un visus citus pieprasījumus par ieinteresēto personu tiesībām uz aizstāvību, kā arī trešo personu uzklausīšanas pieprasījumus, kuri varētu rasties procedūras gaitā. Lai neapdraudētu procedūras pareizu norisi, visi pieprasījumi ir jāiesniedz savlaicīgi.

Uzklausīšanas amatpersona var rīkot uzklausīšanu un darboties kā vidutājs, lai pilnībā tiktu īstenotas ieinteresētās personas tiesības uz aizstāvību.

Uzklausīšanas pieprasījums jāiesniedz uzklausīšanas amatpersonai rakstiski, un tajā jānorāda pieprasījuma iemesli.

Lai tiktu pārstāvēti dažādi viedokļi un piedāvāti atspēkojoši argumenti par jautājumiem, kas cita starpā attiecas uz sprieduma izpildi, uzklausīšanas amatpersona nodrošinās arī iespēju piedalīties uzklausīšanā, kurā iesaistītas attiecīgās personas.

Papildu informācija un kontaktinformācija pieejama uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē: http://ec.europa.eu/trade/trade-policy-and-you/contacts/hearing-officer/

Personas datu apstrāde

Šajā izmeklēšanā iegūtos personas datus apstrādās saskaņā ar Eiropas Parlamenta un Padomes Regulu (EK) Nr. 45/2001 (17).

Informācija muitas dienestiem

Galīgie antidempinga maksājumi, kas saskaņā ar sākotnējo regulu samaksāti par biodīzeļdegvielas importu, kura pašlaik klasificēta ar KN kodiem ex 1516 20 98 (Taric kodi 1516209821, 1516209829 un1516209830), ex 1518 00 91 (Taric kodi 1518009121, 1518009129 un 1518009130), ex 1518 00 95 (Taric kods 1518009510), ex 1518 00 99 (Taric kodi 1518009921, 1518009929 un 1518009930), ex 2710 19 43 (Taric kodi 2710194321, 2710194329 un 2710194330), ex 2710 19 46 (Taric kodi 2710194621, 2710194629 un 2710194630), ex 2710 19 47 (Taric kodi 2710194721, 2710194729 un 2710194730), 2710 20 11, 2710 20 15, 2710 20 17, ex 3824 99 92 (Taric kodi 3824999210, 3824999212, 3824999220), 3826 00 10 un ex 3826 00 90 (Taric kodi 3826009011, 3826009019 un 3826009030), kuru ražojuši attiecīgie ražotāji eksportētāji, kā norādīts turpmākajā tabulā, un pagaidu maksājumi, kas galīgi iekasēti saskaņā ar minētās regulas 2. pantu, būtu jāatmaksā vai jāpiešķir atbrīvojums no to samaksas. Pieprasījumu veikt atmaksu vai piešķirt atbrīvojumu no minētajiem maksājumiem iesniedz valsts muitas dienestiem saskaņā ar piemērojamajiem muitas tiesību aktiem.

Taric papildu kods Argentīna Unitec Bio SA, Buenosairesa B785 (*1) Molinos Agro SA, Buenos Aires B784 Oleaginosa Moreno Hermanos SACIFI y A, Bahia Blanca B784 Vicentin SAIC, Avellaneda B784 Aceitera General Deheza SA, General Deheza B782 Bunge Argentina SA, Buenos Aires B782 Cargill SACI, Buenos Aires B785 (*1) Louis Dreyfus Commodities S.A., Buenos Aires B783 Indonēzija PT Pelita Agung Agrindustri, Medan B788 PT Ciliandra Perkasa, Jakarta B786 PT Wilmar Bioenergi Indonesia, Medan B789 PT Wilmar Nabati Indonesia, Medan B789 PT Musim Mas, Medan B787

Informācijas atklāšana

Visi ražotāji eksportētāji un Savienības ražošanas nozare pēc tam tiks informēti par šīs izmeklēšanas konstatējumiem, un tiem būs iespēja sniegt piezīmes.

(1) OV C 402, 31.10.2016., 28. lpp.

(2) OV C 392, 24.10.2016., 26. lpp.

(3) OV L 315, 26.11.2013., 2. lpp.

(4) Argentīnas ražotāji eksportētāji Unitec Bio SA, Molinos Rio de la Plata SA, Oleaginosa Moreno Hermanos SACIFI y A, Vicentin SAIC, Aceitera General Deheza SA, Bunge Argentina SA, Cargill SACI, Louis Dreyfus Commodities S.A. (LDC Argentina SA), un Indonēzijas ražotāji eksportētāji PT Pelita Agung Agrindustri, PT Ciliandra Perkasa, PT Wilmar Bioenergi Indonesia, PT Wilmar Nabati Indonesia, PT Perindustrian dan Perdagangan Musim Semi Mas (PT Musim Mas).

(5) Tiesas priekšsēdētāja 2018. gada 15. februāra rīkojumi apvienotajās lietās C-602/16 P un C-607/16 P līdz C-609/16 P, un 2018. gada 16. februāra rīkojumi lietās C-603/16 P līdz C-606/16 P.

(6) PTO, Apelācijas institūcijas ziņojums, AB-2016-4, WT/DS473/AB/R, 2016. gada 6. oktobris, un PTO, Speciālistu grupas ziņojums, WT/DS473/R, 2016. gada 29. marts.

(7) PTO, Speciālistu grupas ziņojums, WT/DS480/R, 2018. gada 25. janvāris.

(8) Paziņojums par procedūras sākšanu saistībā ar antidempinga pasākumiem, kuri ir spēkā attiecībā uz Argentīnas un Indonēzijas izcelsmes biodīzeļdegvielas importu, ņemot vērā ieteikumus un nolēmumus, ko pieņēmusi Pasaules Tirdzniecības organizācijas Strīdu izšķiršanas padome strīdā “ES – antidempinga pasākumi attiecībā uz biodīzeļdegvielu (DS473)” (OV C 476, 20.12.2016., 3. lpp.).

(9) Eiropas Parlamenta un Padomes 2015. gada 11. marta Regula (ES) 2015/476 par pasākumiem, kurus Savienība drīkst veikt aizsardzībai pret dempingu un subsidētu importu pēc ziņojuma, ko pieņēmusi PTO Strīdu izšķiršanas padome (OV L 83, 27.3.2015., 6. lpp.).

(10) Komisijas 2017. gada 18. septembra Īstenošanas regula (ES) 2017/1578, ar kuru groza Īstenošanas regulu (ES) Nr. 1194/2013, ar ko nosaka galīgo antidempinga maksājumu un galīgi iekasē pagaidu maksājumu, kurš noteikts Argentīnas un Indonēzijas izcelsmes biodīzeļdegvielas importam (OV L 239, 19.9.2017., 9. lpp.).

(11) Lieta T-2/95 Industrie des poudres sphériques (IPS)/Padome (Recueil 1998, II-3939. lpp.).

(12) Lieta C-458/98 P Industrie des poudres sphériques (IPS)/Padome, (Recueil 2000, I-08147).

(13) Lieta T-89/00, Europe Chemi-Con (Deutschland) GmbH/Padome (Recueil 2002, II-3651, 39. lpp.).

(14) Sk. 8. zemsvītras piezīmi.

(15) Dokumentu ar norādi Limited uzskata par konfidenciālu saskaņā ar 19. pantu Eiropas Parlamenta un Padomes Regulā (ES) 2016/1036 (OV L 176, 30.6.2016., 21. lpp.) un 6. pantu PTO Nolīgumā par 1994. gada GATT VI panta īstenošanu (Antidempinga nolīgums). Tas ir aizsargāts arī atbilstoši 4. pantam Eiropas Parlamenta un Padomes Regulā (EK) Nr. 1049/2001 (OV L 145, 31.5.2001., 43. lpp.).

(16) Eiropas Parlamenta un Padomes 2016. gada 8. jūnija Regula (ES) 2016/1036 par aizsardzību pret importu par dempinga cenām no valstīm, kas nav Eiropas Savienības dalībvalstis (OV L 176, 30.6.2016., 21. lpp.).

(17) Eiropas Parlamenta un Padomes 2000. gada 18. decembra Regula (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (OV L 8, 12.1.2001., 1. lpp.).

(*1) B785 ir Taric papildu kods, kas publicēts Īstenošanas regulā (ES) Nr. 1194/2013. Taric papildu kods, kas patlaban ir saistīts ar šiem uzņēmumiem, ir C330.